1.JOHDANTO – EUROOPAN TEKOÄLYSTRATEGIA

Tekoäly voi muuttaa maailmaa paremmaksi: se voi parantaa terveydenhuoltoa, vähentää energiankulutusta, tehdä autoista turvallisempia ja antaa viljelijöille mahdollisuuden käyttää vettä ja luonnonvaroja tehokkaammin. Tekoälyn avulla voidaan ennustaa ympäristöön ja ilmastoon liittyviä muutoksia ja parantaa taloudellista riskinhallintaa. Se tarjoaa käyttöön välineitä, joiden avulla voidaan valmistaa tarpeisiimme sovitettuja tuotteita vähentäen jätteiden syntymistä. Tekoäly voi myös auttaa petosten ja kyberturvallisuusuhkien havaitsemisessa ja antaa lainvalvontaviranomaisille mahdollisuuden torjua rikollisuutta tehokkaammin.

Tekoäly voi hyödyttää koko yhteiskuntaa ja taloutta. Se on strateginen teknologia, jota kehitetään ja otetaan nopeassa tahdissa käyttöön kaikkialla maailmassa. Se kuitenkin tuo myös mukanaan uusia haasteita työn tulevaisuuden kannalta ja nostaa esiin oikeudellisia ja eettisiä kysymyksiä.

Näihin haasteisiin vastaamiseksi ja tekoälyn tarjoamien mahdollisuuksien hyödyntämiseksi mahdollisimman hyvin komissio julkaisi huhtikuussa 2018 erityisen eurooppalaisen strategian. Strategia asettaa ihmiset tekoälyn kehittämisen keskipisteeseen (ihmiskeskeinen tekoäly). Kyseessä on kolmiosainen lähestymistapa, jonka tavoitteena on tukea EU:n teknologista ja teollista kapasiteettia ja tekoälyn käyttöönottoa koko taloudessa, valmistautua sosioekonomisiin muutoksiin ja varmistaa asianmukaisen eettiset ja oikeudelliset puitteet.

Tekoälystrategian läpiviemiseksi komissio on yhdessä jäsenvaltioiden kanssa laatinut koordinoidun tekoälysuunnitelman, jonka avulla voidaan luoda synergioita, koota dataa – monien tekoälysovellusten raaka-ainetta – ja lisätä yhteisiä investointeja. Komissio esitti suunnitelman joulukuussa 2018. Tarkoituksena on edistää yhteistyötä rajojen yli ja saada kaikki toimijat lisäämään julkisia ja yksityisiä investointeja vähintään 20 miljardiin euroon vuodessa seuraavan vuosikymmenen aikana. Komissio on kaksinkertaistanut tekoälyyn kohdistetut investointinsa Horisontti 2020 -ohjelmassa ja aikoo investoida vuosittain miljardi euroa Euroopan horisontti -ohjelmasta ja Digitaalinen Eurooppa -ohjelmasta. Pyrkimyksenä on tukea muun muassa yhteisiä data-avaruuksia terveyden, liikenteen ja valmistuksen aloilla, laajamittaisia kokeilujärjestelyjä, kuten älykkäitä sairaaloita ja automatisoitujen ajoneuvojen infrastruktuureja, sekä strategista tutkimuslinjausta.

Tällaisen yhteisen strategisen tutkimus-, innovointi- ja käyttöönotto-ohjelman toteuttamiseksi komissio on tehostanut vuoropuhelua kaikkien sidosryhmien kanssa. Edustettuina ovat olleet niin teollisuus, tutkimuslaitokset kuin viranomaisetkin. Uusi Digitaalinen Eurooppa -ohjelma on myös avainasemassa, jotta tekoäly voidaan tuoda pienten ja keskisuurten yritysten saataville kaikissa jäsenvaltioissa digi-innovaatiokeskittymien, pitkälle vietyjen testaus- ja kokeilujärjestelyjen, data-avaruuksien ja koulutusohjelmien kautta.

Euroopan eettinen lähestymistapa tekoälyyn vahvistaa kansalaisten luottamusta digitaaliseen kehitykseen, mitä tukee Euroopan maine turvallisten ja korkealaatuisten tuotteiden valmistajana. Päämääränä on tältä pohjalta luoda kilpailuetu eurooppalaisille tekoäly-yrityksille. Tämän tiedonannon tarkoituksena on käynnistää kattava pilottivaihe, johon sidosryhmät osallistuvat mahdollisimman laajalti, jotta voidaan testata tekoälyn kehittämiseen ja käyttöön sovellettavan eettisen ohjeiston käytännön täytäntöönpanoa.

2.LUOTTAMUKSEN RAKENTAMINEN IHMISKESKEISTÄ TEKOÄLYÄ KOHTAAN

Eurooppalainen tekoälystrategia ja koordinoitu suunnitelma tekevät selväksi, että luottamus on edellytys ihmiskeskeisen lähestymistavan varmistamiselle tekoälyä varten: tekoäly ei ole itsetarkoitus vaan väline, joka palvelee ihmisiä ja jonka perimmäisenä tavoitteena on lisätä ihmisten hyvinvointia. Tämän saavuttamiseksi olisi varmistettava, että tekoälyn luotettavuus on taattu. Yhteiskuntiemme perustana olevat arvot on tarpeen niveltää täysin mukaan tekoälyn kehitykseen.

Unionin perustana olevat arvot ovat ihmisarvon kunnioittaminen, vapaus, demokratia, tasa-arvo, oikeusvaltio ja ihmisoikeuksien kunnioittaminen, vähemmistöihin kuuluvien oikeudet mukaan luettuina. Nämä arvot ovat yhteisiä kaikkien jäsenvaltioiden yhteiskunnille, joissa vallitsevat moniarvoisuus, syrjimättömyys, suvaitsevaisuus, oikeudenmukaisuus, yhteisvastuu ja tasa-arvo. Lisäksi EU:n perusoikeuskirjaan on koottu yhdeksi tekstiksi ihmisten EU:ssa nauttimat yksilön oikeudet, kansalaisoikeudet sekä poliittiset, taloudelliset ja sosiaaliset oikeudet.

EU:lla on vahva sääntelykehys, joka asettaa maailmanlaajuisen standardin ihmiskeskeiselle tekoälylle. Yleinen tietosuoja-asetus varmistaa korkeatasoisen suojan henkilötiedoille ja edellyttää toimenpiteitä sisäänrakennetun ja oletusarvoisen tietosuojan varmistamiseksi. Muiden kuin henkilötietojen vapaata liikkuvuutta koskevalla asetuksella poistetaan muiden kuin henkilötietojen vapaan liikkuvuuden esteet ja varmistetaan, että kaikkiin luokkiin kuuluvia tietoja voidaan käsitellä kaikkialla Euroopassa. Hiljattain hyväksytty kyberturvallisuusasetus auttaa vahvistamaan luottamusta verkkomaailmaan, ja ehdotetulla sähköisen viestinnän tietosuoja-asetuksella pyritään tähän samaan tavoitteeseen.

Tekoäly tuo kuitenkin uusia haasteita, koska sen avulla koneet voivat ”oppia” ja tehdä ja panna täytäntöön päätöksiä ilman ihmisen osallistumista. Ennen pitkää tämäntyyppisestä toiminnosta tulee standardi monentyyppisissä tavaroissa ja palveluissa, olipa kyse älypuhelimista, automatisoiduista autoista, roboteista tai verkkosovelluksista. Algoritmien tekemät päätökset voivat kuitenkin olla seurausta tiedoista, jotka ovat epätäydellisiä ja sen vuoksi epäluotettavia. Mahdollista on myös se, että tietoihin on kajottu kyberhyökkäyksillä, tai tiedot voivat olla puolueellisia tai yksinkertaisesti virheellisiä. Teknologian kritiikitön soveltaminen sitä mukaa kuin se kehittyy johtaisi näin ollen ongelmallisiin tuloksiin ja kansalaisten haluttomuuteen hyväksyä tai käyttää sitä.

Tekoälyteknologiaa olisi sen sijaan kehitettävä siten, että ihmiset asetetaan sen keskiöön varmistaen, että teknologia on kansalaisten luottamuksen arvoinen. Tämä merkitsee sitä, että tekoälysovelluksissa tulisi noudattaa paitsi lakia myös eettisiä periaatteita ja varmistettava, että niiden täytäntöönpanolla vältetään ei-toivotut vaikutukset. Tekoälyn kehittämisen kaikissa vaiheissa tulisi taata monimuotoisuus sukupuoleen, rotuun tai etniseen alkuperään, uskontoon tai vakaumukseen, vammaisuuteen ja ikään katsomatta. Tekoälysovelluksissa olisi huolehdittava kansalaisten vaikutusmahdollisuuksista ja kunnioitettava heidän perusoikeuksiaan. Niillä olisi pyrittävä parantamaan ihmisten kykyjä, ei korvaamaan niitä, ja myös vammaisten mahdollisuuksista käyttää niitä olisi huolehdittava.

Näistä syistä tarvitaan eettisiä ohjeita, jotka perustuvat nykyiseen sääntelykehykseen ja joita tekoälyn kehittäjien, toimittajien ja käyttäjien olisi noudatettava sisämarkkinoilla, jotta voidaan luoda eettisissä kysymyksissä tasapuoliset toimintaedellytykset kaikissa jäsenvaltioissa. Tämän vuoksi komissio on perustanut tekoälyä käsittelevän korkean tason asiantuntijaryhmän, jossa on edustettuna laaja kirjo sidosryhmiä. Sen tehtävänä on laatia tekoälyä koskevat eettiset ohjeet ja valmistella joukko suosituksia laajempaa tekoälypolitiikkaa varten. Samaan aikaan perustettiin eurooppalainen tekoälyallianssi, johon osallistuu useista sidosryhmistä yli 2700 jäsentä antamaan laajempaa palautetta ja aineksia tekoälyä käsittelevän korkean tason asiantuntijaryhmän työhön.

Tekoälyä käsittelevä korkean tason asiantuntijaryhmä julkaisi eettisten ohjeiden ensimmäisen luonnoksen joulukuussa 2018. Sidosryhmäkuulemisen ja jäsenvaltioiden edustajien kanssa käytyjen kokousten jälkeen asiantuntijaryhmä toimitti komissiolle tarkistetun asiakirjan maaliskuussa 2019. Sidosryhmät ovat tähän mennessä olleet yleisesti ottaen tyytyväisiä siihen, että suuntaviivat ovat luonteeltaan käytännöllisiä ja että tekoälyn kehittäjille, tavarantoimittajille ja käyttäjille annetaan konkreettisia ohjeita siitä, miten luotettavuus voidaan varmistaa.

2.1. Korkean tason asiantuntijaryhmän laatimat luotettavaa tekoälyä koskevat ohjeet

Tekoälyä käsittelevän korkean tason asiantuntijaryhmän laatimat ohjeet, joihin tässä tiedonannossa viitataan, perustuvat erityisesti luonnontieteiden ja uusien teknologioiden etiikkaa käsittelevän eurooppalaisen työryhmän ja Euroopan unionin perusoikeusviraston tekemään työhön.